b"\n_START_ARTICLE_\nRamon Serrat i Fajula\n_START_SECTION_\nBiografia\n_START_PARAGRAPH_\nLa seva activitat musical comen\xc3\xa7\xc3\xa0 a Sant Joan, on a edat ben jove va estudiar solfeig, piano i viol\xc3\xad, i on es va incorporar a la Cobla Santjoanina. El 1908 vivia a Ribes de Freser, on dirigia el Cor Taga. L'any seg\xc3\xbcent s'establ\xc3\xad a Olot, on toc\xc3\xa0 de primer tible i viol\xc3\xad a la cobla La Lira i a la Cobla la Principal d'Olot. D'Olot pass\xc3\xa0 a Granollers, el 1910, com a m\xc3\xbasic de la Cobla Els Senders. El 1911, a Cass\xc3\xa0 de la Selva, s'incorporava a la cobla Uni\xc3\xb3 Cassanenca i sembla que ampli\xc3\xa0 la formaci\xc3\xb3 musical amb moss\xc3\xa8n Gabriel Garcia. El 1913, juntament amb Pere Mercader i Pere Arpa, fund\xc3\xa0 la cobla Selvatana. L'any 1915 s'establ\xc3\xad a Ripoll, on va ser fundador i director de l'Orfe\xc3\xb3 de Ripoll, director de l'Escola Municipal de M\xc3\xbasica de Ripoll i de les corals La Flor de Maig (de Ripoll) i La Sempreviva (de Campdev\xc3\xa0nol). L'any 1919 fund\xc3\xa0 la cobla-orquestra L'Alian\xc3\xa7a Ripollesa que dirig\xc3\xad, i on toc\xc3\xa0 de primer tenora, fins al 1925. En alguns moment d'aquests anys reb\xc3\xa9 classes d'harmonia i contrapunt d'Enric Morera i Viura i, en endavant, hi mantingu\xc3\xa9 una llarga correspond\xc3\xa8ncia que contribu\xc3\xad a forjar l'estil compositiu de Ramon Serrat._NEWLINE_En obtenir per oposici\xc3\xb3 la pla\xc3\xa7a de director de l'Escola de M\xc3\xbasica de Terrassa (1925), es trasllad\xc3\xa0 a viure a aquesta poblaci\xc3\xb3. El 1926 s'incorpor\xc3\xa0 a la Cobla Orquestra Terrassa i form\xc3\xa0 la Banda municipal, que dirig\xc3\xad fins que va morir. Tamb\xc3\xa9 port\xc3\xa0 la coral Joventut Terrassenca (1928-1931 ) i l'orfe\xc3\xb3 del C\xc3\xadrculo Tradicionalista. Ocasionalment va exercir de primer tenora a la cobla La Principal de Terrassa. La producci\xc3\xb3 compositiva d'en Ramon Serrat va ser diversa: g\xc3\xa8nere simf\xc3\xb2nic, m\xc3\xbasica de cambra, can\xc3\xa7ons, m\xc3\xbasica religiosa i peces per a cobla, amb gran quantitat de sardanes._NEWLINE_La seva fam\xc3\xadlia estigu\xc3\xa9 ben lligada a la m\xc3\xbasica: Serrat era cos\xc3\xad d'Honorat Vilamany\xc3\xa0, la seva filla N\xc3\xbaria Serrat va ser professora a l'Escola de M\xc3\xbasica de Terrassa i el seu gendre Pere Alegre i Puech va ser m\xc3\xbasic i compositor de sardanes._NEWLINE_Entre els diversos reconeixements que ha tingut en Ramon Serrat destaca la pla\xc3\xa7a i el monument que Terrassa li dedic\xc3\xa0, aix\xc3\xad com la creaci\xc3\xb3 a Sant Joan de les Abadesses de l'Escola Municipal de M\xc3\xbasica Ramon Serrat. Altres compositors li han dedicat sardanes: A en Ramon Serrat, de Jaume Cristau, Honorant Ramon Serrat, de Tom\xc3\xa0s Gil i Membrado, i La pla\xc3\xa7a del mestre Serrat, d'Elvira Bonhora i Art\xc3\xa9s. _NEWLINE_El fons personal de Ramon Serrat es conserva a la Biblioteca de Catalunya.\n_START_SECTION_\nPremi Ramon Serrat\n_START_PARAGRAPH_\nA Terrassa es va convocar el Premi Ramon Serrat per a Joves Compositors de Cobla, organitzat per la ASERT amb la col\xc2\xb7laboraci\xc3\xb3 dels ajuntaments de Terrassa i Sant Joan de les Abadesses. La seva finalitat era incentivar la composici\xc3\xb3 de sardanes entre els autors joves, un camp que no estava cobert pels altres concursos. Se'n van fer tres edicions (1987, 1989 i 1992), que premiaren tres promeses que han esdevingut m\xc3\xbasics reputats en el m\xc3\xb3n de la m\xc3\xbasica per a cobla i les sardanes: Joan Josep Blay, Joan Jordi Beumala i Jordi Molina."